

REPUBLIKA HRVATSKA

KRAPINSKO-ZAGORSKA ŽUPANIJA

GRAD PREGRADA

GRADSKO VIJEĆE

Klasa:022-05/14-01/89

UrBroj: 2214/01-02-14-2

U Pregradi, 11.12. 2014.

Na temelju članka 32. Statuta Grada Pregrade ( Službeni glasnik Krapinsko-zagorske županije 06/13, 17/13) Gradsko vijeće GradaPregrade na 11. sjednici održanoj dana 11.12. 2014. godine donijelo je

**KODEKS**

**SAVJETOVANJA SA ZAINTERESIRANOM JAVNOŠĆU U POSTUPCIMA DONOŠENJA OPĆIH AKATA GRADA PREGRADE**

**UVOD**

**I.**

Kodeks savjetovanja sa zainteresiranom javnošću u postupcima donošenja i provedbe općih akata (u daljnjem tekstu: Kodeks) ima za cilj doprinijeti razvoju civilnog društva i jačanju demokracije u Gradu Pregradi. Civilno društvo se, između ostalog, ostvaruje u otvorenom dijalogu, suradnji i partnerstvu građana i građanki, organizacija civilnoga društva, i općenito zainteresirane javnosti s javnim institucijama te tijelima lokalne i regionalne samouprave. Poduzimanje djelotvornih mjera savjetovanja sa zainteresiranom javnošću u postupcima donošenja općih akata doprinosi otvorenosti, transparentnosti i legitimaciji procesa donošenja odluka kao jedne od temeljnih vrijednosti demokratskog društva.

**CILJEVI I STATUS KODEKSA**

**II.**

Kodeksom se utvrđuju opća načela, standardi i mjere za savjetovanje sa zainteresiranom javnošću u postupcima donošenja općih akata tijela lokalne samouprave u Gradu Pregradi, a kojima se uređuju pitanja i zauzimaju stavovi od interesa za opću dobrobit u području uređenja naselja i stanovanja, prostornog i urbanističkog planiranja, komunalnog gospodarenja, brige o djeci te odgoja i obrazovanja, socijalne skrbi i zdravstvene zaštite, kulture, sporta, zaštite ljudskih prava, zaštite i unaprijeđenja prirodnog okoliša, protupožarne i civilne zaštite, prometa, razvoja civilnog društva i promicanja ravnopravnosti spolova te drugih područja iz nadležnosti lokalne samouprave.

Svrha je Kodeksa svim tijelima uključenima u proces donošenja propisa pružiti temelj za učinkovito i transparentno provođenje procesa savjetovanja. Krajnji je cilj Kodeksa olakšati interakciju s građanima/kama i predstavnicima/cama zainteresirane javnosti u demokratskom procesu, te potaknuti aktivnije sudjelovanje građana/ki u javnom životu.

Kodeks ne dovodi u pitanje primjenu naprednijih i precizno uređenih standarda i mjera zaštite prava javnosti i zainteresirane javnosti u vezi s pravom sudjelovanja u postupcima donošenja propisa i akata. Opća načela i minimalni standardi i mjere utvrđeni ovim Kodeksom ne odnose se na već institucionalizirane i strukturirane oblike savjetovanja s predstavnicima zainteresirane javnosti.

**DEFINICIJE**

**III.**

*Savjetovanje*, u smislu ovoga Kodeksa, uklapa se u širi koncept *sudjelovanja zainteresirane javnosti u postupcima odlučivanja*. Sudjelovanje zainteresirane javnosti, u smislu ovog Kodeksa, obuhvaća četiri stupnja:

– *Informiranje* je prvi stupanj sudjelovanja zainteresirane javnosti koji razumijeva jednosmjeran proces, što znači da gradska tijela informiraju građane/ke ili građani/ke dolaze do informacija na vlastitu inicijativu. Informiranje građana/ki i zainteresirane javnosti treba se voditi načelima pravodobnosti, potpunosti i točnosti informacija. Pravo na pristup informacijama i ponovnu uporabu informacija pripada svim građanima/kama na jednak način i pod jednakim uvjetima te su oni ravnopravni u njegovu ostvarivanju. Informiranje se proaktivno ostvaruje kroz objavu donesenih općih akata u Službenom glasniku Krapinsko-zagorske županije i internetskim stranicama Grada Pregrade te kroz priopćenja za javnost i medije, kampanje, javne prezentacije ili druge oblike informiranja.

– *Savjetovanje*, u smislu ovoga Kodeksa, dvosmjerni je proces tijekom kojeg gradska tijela traže i primaju povratne informacije od građana/ki, odnosno zainteresirane javnosti u postupku donošenja javnih politika, programa, i općih akata. Savjetovanje se provodi kroz organiziranje internetskog savjetovanja, javne tribine i okrugle stolove, fokus grupe, radionice ili druge oblike savjetovanja.

– *Uključivanje* podrazumijeva viši stupanj dvosmjernog procesa putem kojega su predstavnici/e zainteresirane javnosti aktivno uključeni u utvrđivanje javne politike, programa ili općih akata kroz članstvo u radnim skupinama i tijelima te sudjelovanje u radionicama i sastancima. Uključivanje se može realizirati i kroz ciljano prikupljanje pisanih očitovanja stručnjaka/inja u području javne politike, programa i općih akata.

– *Partnerstvo* pretpostavlja najviši stupanj suradnje i uzajamne odgovornosti gradskih tijela i predstavnika/ca zainteresirane javnosti za proces donošenja i provedbe programa, politika, i općih akata. Partnerstvo se realizira kroz stručne radne skupine. Predstavnici/e zainteresirane javnosti u pravilu trebaju biti imenovani za članove/ice stručnih radnih skupina sukladno važećim propisima ili na temelju javnog poziva, pri čemu treba nastojati osigurati zastupljenost interesnih skupina, te fizičkih i pravnih osoba na koje neposredno može utjecati javna politika ili opći akt koji se donosi. Prilikom imenovanja članova/ica stručnih radnih skupina iz reda predstavnika/ca zainteresirane javnosti treba voditi računa o kriterijima stručnosti, prethodnom javnom doprinosu predmetnoj problematici i drugim kvalifikacijama relevantnim za pitanja koja se uređuju javnom politikom ili drugim općim aktom tijela regionalne samouprave.

Odluka o imenovanju stručne radne skupine treba sadržavati popis članova/ica i svrhu osnivanja. Odluka se objavljuje na internetskim stranicama Grada Pregrade.

*Zainteresirana javnost*, u smislu ovoga Kodeksa, su: građani/ke, organizacije civilnoga društva (neformalne građanske grupe ili inicijative, udruge, zaklade, fondacije, privatne ustanove, sindikati, udruge poslodavaca), predstavnici/e akademske zajednice, komore, javne ustanove i druge pravne osobe koje obavljaju javnu službu ili na koje može utjecati javna politika, program, ili opći akt koji se donosi, odnosno koje će biti uključene u njegovu provedbu. Prilikom planiranja i organiziranja procesa savjetovanja potrebno je metode savjetovanja prilagoditi specifičnim potrebama ciljanih skupina zainteresirane javnosti kako bi se omogućio ravnopravan pristup savjetovanju i ranjivim, društveno isključenim skupinama.

**OPĆA NAČELA SAVJETOVANJA**

**IV.**

SUDJELOVANJE

Sudjelovanje građana/ki, odnosno zainteresirane javnosti, jedno je od temeljnih načela upravljanja javnim poslovima. U suvremenim demokracijama građani/ke, odnosno zainteresirana javnost imaju aktivnu ulogu i svojim sudjelovanjem utječu na unaprjeđenje kvalitete javnih politika, programa i općih akata, te općenito na kvalitetu usluga javne uprave.

POVJERENJE

Otvoreno i demokratsko društvo temelji se na stalnom dijalogu između građana/ki, različitih društvenih skupina, dionika i sektora. Iako gradska tijela i široki krug predstavnika zainteresirane javnosti imaju nerijetko različite uloge, zajednički cilj poboljšanja kvalitete života građana/ki može se ostvariti samo na temelju uzajamnog povjerenja i uvažavanja.

OTVORENOST I ODGOVORNOST

Savjetovanje u postupcima donošenja javnih politika, programa i općih akata kojima se uređuju pitanja i zauzimaju stavovi od interesa za opću dobrobit iziskuje otvorenost i odgovornost, kako tijela lokalne samouprave u Gradu Pregradi, tako i predstavnika zainteresirane javnosti. Gradska tijela provode savjetovanje uz jasno pojašnjenje pitanja o kojima se traži povratna informacija zainteresirane javnosti, mjera koje se u postupku savjetovanja koriste, te razloga donošenja određenog programa ili općeg akta. Predstavnici/e zainteresirane javnosti, odnosno organizacije i skupine u svojem doprinosu postupku savjetovanja o nacrtima javnih politika, programa i općih akata otvoreno i odgovorno navode interese, odnosno kategorije i brojnost korisnika/ca koje predstavljaju.

DJELOTVORNOST

Da bi bilo djelotvorno, savjetovanje sa zainteresiranom javnošću pokreće se u vrijeme kada još uvijek postoji mogućnost utjecaja na nacrte javnih politika, programa, propisa i drugih akata, dakle u ranoj fazi njihove izrade kada su još sve opcije za njihovu doradu i promjenu otvorene. Postupak savjetovanja ujedno treba održati prihvatljivu ravnotežu između potrebe za djelotvornim donošenjem programa i općih akata i potrebe za odgovarajućim doprinosom predstavnika/ca zainteresirane javnosti.

**STANDARDI I MJERE U POSTUPKU SAVJETOVANJA**

**V.**

Prilikom izrade nacrta prijedloga javne politike, programa i općeg akta kojim se izražava politika Gradskog vijeća Grada Pregrade ili Gradonačelnika Grada Pregrade, a čiji su nositelji tijela lokalne samouprave, minimalni standardi i mjere za savjetovanje sa zainteresiranom javnošću jesu:

*1. Pravodobno informiranje o planu donošenja propisa i akata*

Zainteresirana javnost treba biti pravodobno informirana o planu donošenja općih akata javnim objavljivanjem jedinstvenog popisa akata koji se izrađuju i predlažu za donošenje u kalendarskoj godini.

*2. Dostupnost i jasnoća sadržaja postupka savjetovanja*

Tijela nadležna za izradu nacrta općih akata javno objavljuju nacrte na internetskim stranicama Grada Pregrade te o istima obavještavaju javnost putem medija i na druge prikladne načine. Obavijesti i pozivi na savjetovanje o objavljenim nacrtima trebaju biti jasni i sažeti uz navođenje svih informacija potrebnih za lakše prikupljanje očitovanja zainteresirane javnosti. Kako bi se građanima/kama olakšalo sudjelovanje u postupku savjetovanja na internetskim stranicama Grada Pregrade uređena je podstranica isključivo namijenjena savjetovanjima. U svrhu prikupljanja očitovanja zainteresirane javnosti koristi se jedinstven obrazac.

*3. Rok provedbe internetskog i drugih oblika savjetovanja*

Objava poziva na savjetovanje o nacrtima propisa i akata treba sadržavati jasno naznačen rok za očitovanja zainteresirane javnosti u pravilu u trajanju od 30 dana od dana objave nacrta na internetskoj stranici Grada Pregrade, kako bi zainteresirana javnost imala dovoljno vremena za proučavanje predmetnog nacrta i oblikovanje svoga mišljenja.

*4. Povratna informacija o učincima provedenog savjetovanja*

Očitovanja zainteresirane javnosti kao i sažeto objedinjeno obrazloženje prihvaćenih i neprihvaćenih primjedbi na određene odredbe nacrta javno se objavljuju na internetskoj stranici Grada Pregrade ili na drugi odgovarajući način, kako bi se vidio učinak savjetovanja u postupcima donošenja javnih politika, program i općeg akata. U svrhu izvještavanja koristi se jedinstveni obrazac izvješća o savjetovanju.

*5. Usklađenost primjene standarda i mjera savjetovanja*

Kako bi se osigurala usklađena primjena gore navedenih standarda i mjera u gradskim tijelima, imenovat će se koordinator/ica za savjetovanje s ciljem dosljednog praćenja i koordinacije postupaka savjetovanja sa zainteresiranom javnošću.

**VI.**

U opravdanim okolnostima, razdoblje i načini savjetovanja mogu se odgovarajuće prilagoditi.

**ZAVRŠNE ODREDBE**

**VII.**

Ovaj Kodeks objaviti će se u „Službenom glasniku Krapinsko-zagorske županije.“

Upravni odjel za opće poslove i društvene djelatnosti izraditi će jedinstveni obrazac iz točke V. podtočke 2. i 4. ovog Kodeksa u roku od mjesec dana od objave ovoga Kodeksa u »Službenom glasniku Krapinsko-zagorske županije«.

Upravni odjel za opće poslove i društvene djelatnosti Grada Pregrade urediti će posebnu stranicu za savjetovanja na internetskoj stranici ­­­­­­­­­­­­­­­­­­­­­­­­­Grada Pregrade u roku od mjesec dana od objave ovoga Kodeksa u »Službenom glasniku Krapinsko-zagorske županije«.

Upravni odjel za opće poslove i društvene djelatnosti provesti će program edukacije o primjeni Kodeksa za zaposlenike/ce Grada Pregrade u roku od tri mjeseca od objave ovoga Kodeksa u »Službenom glasniku Krapinsko-zagorske županije.

**PREDSJEDNIK**

**GRADSKOG VIJEĆA**

**Zlatko Šorša**